Įvairiaspalvė kempė
Įvairiaspalvė kempė (Trametes versicolor) - kempininių (Polyporaceae) šeimos grybas. Vaisiakūniai vienmečiai, iki 12 cm skersmens, apskritų, vėduokliškų, dažniausiai čerpiškai suaugusių kepurėlių skrotelė. Kepurėlių paviršius aksomiškas, plaukuotas, su koncentrinėmis gelsvomis, rusvomis, rudomis, rausvai rudomis, melsvomis, pilkai juodomis rievėmis. Vamzdeliai balti, iki 2 μm ilgio. Trama balta, plona, odiška. Sporos 5-6,5x2-2,5 μm. Auga miškuose, parkuose, kartais soduose ant negyvos lapuočių medienos. Sukelia baltą medienos puvinį. Labai dažna. Kartais kepurėlių skrotelės susiliečia ar net suauga apklodamos visą kelmą. Auga nuo pavasario iki pat žiemos.